《和苏著作麻姑十咏·流杯池》
宋代·李覯

幽居久不乐，心死如湿灰。
闻言山有池，仙客曾流杯。
披衫向西坐，欲望无崇台。
何当命游宴，尽聚不羁才。
顾恐狭隘地，未足开吾怀。
仰手斸河汉，决向天南来。
移舟复转岳，壅遏成环回。
横持北斗柄，量尽酒星醅。
箕踞接下流，一歃空千罍。
八风助吟倡，万怪供嘲谐。
醉来散发卧，蝇声视霆雷。
冷笑势利子，茫茫尘土堆。